- Jeg synes, det er vildt, at vi er nummer fem i hele Danmark, siger Jennifer Nelson Rødbro, som er lærer på Ørebroskolen i Fjerritslev. Smil og glæde fyldte i skolens musiklokalet, da nyheden om placeringen i den årlige trivselsundersøgelse kom. Berlingske har ud fra Undervisningsministeriets tal udarbejdet en liste over generel trivsel på landets skoler, og her ligger Ørebroskolen på en femteplads. 65 kilometer sydøst på og to pladser op ad ranglisten ligger Astrup Skole nær Arden på en tredjeplads. - Vi vidste det ikke før i dag, så vi er rigtig glade, siger Anne-Louise Nygaard Sadek, skoleleder på Astrup Skole. Men undersøgelsen kan ikke bruges til at sammenligne skoler, mener Karen Wistoft,  professor  på Danmarks Institut for Pædagogik og Uddannelse. Bør kun bruges internt Karen Wistoft mener nemlig, at der slet ikke er grundlag for at sammenholde skolerne og lave lister, fordi eleverne ikke svarer ud fra samme baggrund. -	Det her med at lave sammenligninger med top fem eller top 10, som går på tværs af skoler, det er en rigtig dårlig idé. Elev- og forældresammensætningen er forskellig på forskellige skoler og i klasser, og derfor kan de ikke sammenlignes, siger Karen Wistoft. Hendes holdning er, at man slet ikke skal holde skolerne op mod hinanden. Målingen til gengæld er et brugbart værktøj internt, fordi spørgsmålene er gode og efterprøvede og giver en masse viden om elevernes trivsel. -	Som lærer eller skoleleder skal man gå ind og sige: Hvordan ser det ud hos mig? Hvordan kan jeg blive klogere på, hvordan mine elever trives? Se hele interviewet med Karen Wistoft: Stolte over resultatet Selvom undersøgelsen ifølge professoren er ubrugelig til sammenligning, så er de to nordjyske skoler stadig stolte over resultatet. - I morgen, når eleverne og medarbejderne hører det, så bliver der stor glæde på Astrup Skole, lover Anne-Louise Nygaard Sadek. På Ørebroskolen i Fjerritslev vil de bruge undersøgelsen til fortsat at give elevernes trivsel i højeste prioritet, blandt andet i form af tværgående aktiviteter for skolens klassetrin. - Vi fortsætter det, vi gør nu. Vi vil stadig have emneuger, skolevenner og morgensang, siger Jennifer Nelson Rødbro. Hun tror på, at den lille skole med knap 80 elever kan noget helt særligt: - Vi er en lille skole, så vi kender alle elever. De bliver mere synlige, og vi har større mulighed for at agere, mener skolæreren på Ørebroskolen.

Referat:
Der er ellers hele tre ud af 10 skoler fra Nordjylland på Undervisningsministeriets liste.